Mangurangi Ruku Kawal
Selasa, 4 Agustus 2015 00:16
SUDAH samingguan ini batuk Palui kada saling ampihan. Sudah jua dikinumi bamacam-macam ubat matan nang babantuk tablet atawa nang sirup, tapi jaka pang babaik malah kuhul-kuhulnya makin baracap.
“Makanya abahnya ai kurangi baruku,” ujar bini Palui nang tahu lakinya itu bilang sambung puting baruku.
“Kada maraga ruku umanya ai, batukku ini ujar mantri karna alergi wan angin. Kada kawa kana angin sadikit haja, lalu bamula pulang batukku ini,” sahut Palui.
“Alergi wan angin nangapa? Satiap pian tuntung baruku pasti kada sa-apa langsung kuhul-kuhul,” ujar bini Palui.
“Mulai isuk aku buangi ruku sisimpanan sampiyan di lamari itu,” ujar bininya maancam.
“Ayu ja umanya ai, mulai isuk aku cubai kada baruku lagi,” ujar Palui bajanji.
Isuknya Palui bujur-bujur kada baruku sama sakali. Hari partama kawa haja inya manahan. Kaya itu jua hari kadua inya masih kawa jua manahan walau muntungnya kada saling ampihan mangunyut gulaan. Tapi wayah hari katiga inya sudah kada kawa manahan lagi. Apalagi wayah inya batamuan wan kakawalannya nangkaya Garbus wan Tulamak nang sama-sama hantu ruku jua lipus-lipus wan asap ruku, maka kacar tu pang liurnya handak baruku jua.
bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn